**Departe-n larg**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Plutim prin versuri, spre apus,

O stea sărută un catarg,

Aveam bilete numai dus

Și un poem compus în larg.

Departe râde-un țărm pustiu,

Pe un recif plin de corali

Vom ancora într-un târziu

Doar palmieri atemporali

Vor pune umbră peste noi,

Din alge-o să ne facem pat

Și vom dormi pe plajă goi

Sub cerul dimineții mat.

- Se-ntorc la proră albatroşi

Când fluxul mângâie uşor

Un ţărm de gând şi curioşi

Ne iscodesc. Mi-e tare dor

De ape calme, pe uscat

Nu m-aş întoarce prea curând,

Un cal de mare-am înşeuat,

Tu mă urmezi alunecând

Pe crupa valului salin,

Iar spuma coamei lui cereşti,

Un curcubeu acvamarin,

Cu versuri o împodobeşti.

Ioan Grigoraș Liliana Trif